Document ID: /roh_data/filtered/fineweb-2-filterrobots_roh.jsonl.gz/65725

Suenter bun dus onns ed in zic retard producescha l'ovra idraulica uss forza electrica. Quai communitgeschan las Ovras electricas da Turitg EWZ. Datiers da Savognin vegn uss producì mintg'onn 10,2 uras gigawatt electricitad – quai basta per radund 4300 chasadas.
Ovra idraulica Adont ha retard
Las lavurs da construcziun vid la nov’ovra idraulica pitschna Adont èn idas a fin il november passà. Perquai che la turbina en la centrala nova al lai da fermada da Burvagn fascheva anc problems, n’è l’ovra idraulica betg ida immediat vi da la rait. Da lezzas uras aveva Thomas Ziegler, il manader da project da l’Ovra electrica da Turig, declerà envers RTR ch'ins stoppia sclerir ils problems da la turbina ch’haja in dischequiliber che chaschunia vibraziuns nunspetgadas.
En tut èn vegnids investids radund 15 milliuns francs en la nov’ovra idraulica che nizzegia l’aua da l’aual Adont. La tschiffada d’aua sa chatta sut Cre digl Lai a Mundaditsch sin 1740 meters sur mar. La lingia da pressiun ha ina lunghezza da 4,2 kilometers.